लिस्नु कप फुटबल प्रतियोगिता भदौ २३ देखि
लिस्नु कप फुटबल प्रतियोगिताको २१ औं संस्करण यही भदौ २३ गतेदेखि रुपन्देहीको कोटिहवामा हुने भएको छ ।
भैरहवा — लिस्नु कप फुटबल प्रतियोगिताको २१ औं संस्करण यही भदौ २३ गतेदेखि रुपन्देहीको कोटिहवामा हुने भएको छ ।रुपन्देहीको तिलोत्तमा नगरपालिका–१५ स्थित लिस्नु युवा क्लबको आयोजनामा संचालन हुने उक्त प्रतियोगिता यस क्षेत्रकै सर्वाधिक राशिमध्येमा पर्दछ । शुक्रबार आयोजित पत्रकार सम्मेलनमा क्लबका कोषाध्यक्ष प्रकाश पाण्डेले यस पटकको प्रतियोगितामा विजेता टिमलाई ३ लाख ५ हजार, उपविजेतालाई १ लाख ५५ हजार, सेमिफाइनलमा पुग्ने दुई वटा टिमलाई २५/२५ हजार रुपैयाँ नगद र ट्रफी पुरस्कार रहेको बताए । यसबाहेक उत्कृष्ट खेलाडी, उत्कृष्ट टिम, अनुशासित टिम, सर्वाधक गोलकर्ता, उदीयमान खेलाडीलाई पनि अलग-अलग पुरस्कारको व्यवस्था गरिएको छ । तिलोत्तमा नगरपालिका–१५ कोटिहवास्थित पशुपति माविको खेलमैदानमा असोज ५ गतेसम्म संचालन हुने प्रतियोगितामा रुपन्देही र बाहिरका गरी १२ वटा फुटबल टिमको सहभागिता रहने छ ।प्रतियोगितामा आयोजक टिम, नवयुवा सास्कृंतिक परिवार ठूटेपिपल रुपन्देही, सञ्जीवनी युवा क्लब देवीनगर बुटवल, झरना स्पोर्ट्स क्लब कुञ्जलापुर रुपन्देही, फर्साटिकर युवा क्लव रुपन्देही, आहना युवा क्लब बुटवल, प्रहरी तालिम केन्द्र बुटवल, कपिलवस्तु ११, देवदह व्याइज टिम खैरेनी रुपन्देही, नवलपरासी ११, पाल्पा ११ र वालिङ युनाइटेड स्याङ्जा फुटबल टिमको सहभागिता छ ।एक टिममा तीन जनासम्म विदेशी खेलाडीलाई समावेश गराउन छुट दिइएको आयोजक क्लबका अध्यक्ष तीर्थराज मल्लले बताए । सन् २००१ देखि सुरु भएको यो प्रतियोगिता कोरोनाका कारण दुई वर्ष स्थगित भएको थियो । स्थानीय स्व. जमानसिंह गुरुङको स्मृतिमा यो प्रतियोगिता संचालन गर्दै आइएको छ । यस पटकको प्रतियोगिता सम्पन्न गर्न २० लाख रुपैयाँ लाग्ने अनुमान गरिएको छ । 